钦定古今图书集成/明伦汇编/皇极典/第255卷 > 吕氏春秋 > 知度
## 钦定古今图书集成/明伦汇编/皇极典/第255卷 > 吕氏春秋 > 知度

人主之患，必在任人而不能用之，用之而与不知者
议之也。“绝江者托于船，致远者托于骥，霸王者托于
贤。伊尹、吕尚、管夷吾、百里奚，此霸王者之船骥”也。释
父兄与子弟，非疏之也；任庖人钓者与仇人仆虏，非
阿之也；持社稷立功名之道，不得不然也。犹大匠之为宫室也，量小大而知材木矣，訾功丈而知人数矣。
故小臣、吕尚听，而天下知殷、周之王也；管夷吾、百里
奚听，而天下知齐、秦之霸也。岂特骥远哉！夫成王霸
者固有人，亡国者亦有人。桀用羊辛，纣用恶来，宋用
𩧫唐，齐用苏秦，而天下其亡。非其人而欲有功，譬之
若夏至之日而欲夜之长也，射鱼指天而欲发之，当
也。舜禹犹若困，而况俗主乎？